EA เผยกำลังการผลิตโซลาร์ฟาร์ม-โรงไฟฟ้าพลังลมในมือเพิ่มเป็น 404 MW ปีนี้
EA เผยกำลังการผลิตโซลาร์ฟาร์ม-โรงไฟฟ้าพลังลมในมือเพิ่มเป็น 404 MW ปีนี้
11 ส.ค. 2559

นายอมร ทรัพย์ทวีกุล รองประธานเจ้าหน้าที่บริหาร บริษัท พลังงานบริสุทธิ์ จำกัด (มหาชน) หรือ EA เปิดเผยว่า โครงการโรงไฟฟ้าพลังงานลมที่จังหวัดนครศรีธรรมราช กำลังการผลิตรวม 126 เมกะวัตต์ มูลค่าลงทุนราว 10,400 ล้านบาทมีความคืบหน้าในการก่อสร้างไปด้วยดี และเมื่อการก่อสร้างแล้วเสร็จและเริ่มขายไฟเชิงพาณิชย์ (COD) จะทำให้ในปี 59 บริษัทมีรายได้สูงขึ้นตามกำลังการผลิตไฟฟ้าที่เพิ่มขึ้นกว่าเท่าตัว คือจากกำลังการผลิต 188 เมกะวัตต์ เพิ่มขึ้นเป็น 404 เมกะวัตต์
ขณะที่ในช่วงครึ่งปีหลังบริษัทฯได้เริ่มเตรียมความพร้อมสำหรับการขึ้นโครงการโรงไฟฟ้าพลังงานลมที่จังหวัดชัยภูมิ 5 โครงการ กำลังการผลิตรวม 260 เมกะวัตต์ ด้วยงบลงทุนก่อสร้างประมาณ 20,000 ล้านบาท จะใช้เวลาก่อสร้างประมาณ 1 ปีครึ่ง กำหนด COD ภายในเดือน มิ.ย.61 ซึ่งจะทำให้ EA จะมีกำลังการผลิตเพิ่มเป็น 664 เมกะวัตต์
อีกทั้งเมื่อปลายเดือน ก.ค.ที่ผ่านมา บริษัทประสบความสำเร็จในการออกและเสนอขายหุ้นกู้มูลค่า 8,000 ล้านบาท เพื่อปรับโครงสร้างทางการเงิน โดยนำเงินที่ได้ไปลดภาระหนี้สินและลดต้นทุนทางการเงินเดิม พร้อมกับเพิ่มความคล่องตัวในการพัฒนาโครงการใหม่ด้วยอัตราดอกเบี้ยที่ลดลง
สำหรับผลการดำเนินงานในไตรมาส 2/59 ที่ผ่านมา บริษัทมีรายได้รวม 3,144.57 ล้านบาท เพิ่มขึ้น 634.19 ล้านบาท หรือ 25.26 % และมีกำไรสุทธิ 992.37 ล้านบาท เพิ่มขึ้น 251.17 ล้านบาท หรือเพิ่มขึ้น 33.89% เมื่อเทียบกับช่วงเดียวกันของปีก่อน โดยได้รับปัจจัยหนุนจากการรับรู้รายได้โครงการโซลาร์ฟาร์มที่จังหวัดพิษณุโลก ขนาดกำลังการผลิต 90 เมกะวัตต์ ซึ่ง COD ไปตั้งแต่วันที่ 1 เม.ย.59 ที่ผ่านมา โดยโครงการดังกล่าวติดตั้งระบบหมุนตามดวงอาทิตย์และอุปกรณ์รุ่นใหม่ที่มีประสิทธิภาพสูง ซึ่งถือเป็นอีกหนึ่งผลงานที่ภาคภูมิใจของบริษัท
ขณะที่รายได้จากการจำหน่ายน้ำมันไบโอดีเซลอยู่ที่ 1,499.18 ล้านบาท หรือเพิ่มขึ้น 18.64% เมื่อเทียบช่วงเดียวกันปีก่อนเนื่องจากราคาขายมีการปรับตัวเพิ่มขึ้นตามภาวะตลาด ทั้งนี้ปริมาณการจำหน่ายในครึ่งปีแรกเติบโตเพิ่มขึ้น 9.71 ล้านลิตร หรือคิดเป็น 11.68% เมื่อเทียบกับช่วงเดียวกันของปีก่อน
ส่วนภาพรวมภาพการดำเนินงานในครึ่งแรกของปี 59 บริษัทและบริษัทย่อยมีรายได้รวม 5,601.30 ล้านบาท เพิ่มขึ้น 1,077.89 ล้านบาท หรือ 23.83 % และมีกำไรสุทธิ 1,703.26 ล้านบาท เพิ่มขึ้น 382.15 ล้านบาท หรือเพิ่มขึ้น 28.93% เทียบกับช่วงเดียวกันของปีก่อน 